text: প্রকাশিত: ৮:৫৮ অপরাহ্ণ, নভেম্বর ২১, ২০২০ | আপডেট: ৮:৫৯:অপরাহ্ণ, নভেম্বর ২১, ২০২০
  তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক জানিয়েছেন, চাকরি খুঁজতে গিয়ে সময়, অর্থ ও হয়রানি থেকে রক্ষা করতে প্রতিবন্ধীদের জন্য আলাদা জব পোর্টাল তৈরি করেছে সরকার। সরকারের আইসিটি বিভাগের উদ্যোগে তৈরি করা এই পোর্টালটি অচিরেই চালু করা হবে। আর এই জব পোর্টালটি চালু হলে, বিশেষভাবে সক্ষম ব্যক্তিরা যেকোনো স্থান থেকে চাকরির জন্য আবেদন ও ইন্টারভিউ দিতে এবং চূড়ান্তভাবে নির্বাচিত হওয়ার পর চাকরিতে যোগদান করতে পারবেন।
  'যুব প্রতিবন্ধী ব্যক্তিদের জন্য জাতীয় আইটি প্রতিযোগিতা -২০২০' এর সমাপনী অনুষ্ঠানে প্রধান অতিথির বক্তব্যে এসব তথ্য জানান তিনি।শনিবার (২১ নভেম্বর) প্রতিযোগিতার সমাপনী অনুষ্ঠানে অনলাইনে যুক্ত হন প্রতিমন্ত্রী পলক।
  ২০১৩ সালে প্রতিবন্ধী সুরক্ষা আইন প্রণয়ন করা হয়েছে উল্লেখ করে তিনি বলেন, বঙ্গবন্ধুর বৈষম্যমুক্ত সমাজ ও দেশ প্রতিষ্ঠার দর্শনকে অবলম্বন করে প্রধানমন্ত্রী শেখ হাসিনা বিভিন্ন কর্মসূচি গ্রহণ ও বাস্তবায়ন করছেন। বিশেষভাবে সক্ষম ব্যক্তিদের পারিবারিক, সামাজিক ও রাষ্ট্রীয় ভাবে অধিকার সংরক্ষণের ব্যবস্থা করা হয়েছে।
  আইসিটি প্রতিমন্ত্রী বলেন, প্রতিবন্ধী ব্যক্তিদের প্রযুক্তিতে দক্ষ ও স্বাবলম্বী করতে আইসিটি বিভাগের উদ্যোগে "আইসিটি ট্রেনিং ফর ইয়ুথ ডিজেবিলিটি ইনক্লুডিং এনডিটি, শীর্ষক প্রকল্প গ্রহণ করা হয়েছে। সেই প্রকল্পের আওতায় বিশেষভাবে সক্ষম দুই হাজার ৫০০ জনকে ইতিমধ্যে প্রশিক্ষণ প্রদান করা হয়েছে। প্রশিক্ষণপ্রাপ্তরা বিভিন্ন প্রযুক্তি প্রতিষ্ঠান কাজ করছে। প্রতিবন্ধীদের জন্য আইসিটি বিভাগ প্রযুক্তিনির্ভর বিভিন্ন ডিজিটাল টুলস ও প্রশিক্ষণ মেট্রিয়াল তৈরি করা হচ্ছে বলেও তিনি জানান।